
A vállalati együttműködés tudásalapú megközelítése

Dolgozatomban azt a célt tűztem ki magamnak, hogy két területet: a stratégiai és strukturális megfontolások összekötésével keretet fogalmazzak meg a vállalatok közötti sikeres együttműködések leírására. Azt gondolom, hogy a vállalatok közötti sikeres együttműködések választ adhatnak a jelen egyre dinamizálóbb környezeti változásaira. Éppen ezért a vállalatok közötti sikeres együttműködés kulcs tényezőinek elemzésén keresztül kívánok hozzájárulni a dinamikus környezettel, a dinamikus környezet adta kihívásokkal foglalkozó menedzsmentirodalom diskurzusához. A dolgozat tudományos szintetizáló munka, melyben a feldolgozott elméleteket kívánom rendszerezni és továbbgondolni.
 
A dolgozat logikai felépítése a következő:
 
Alapvetően a tudás, mint értékteremtő képesség tárgyalásából indulok ki, melyet a szinergia fogalom értelmezési keretébe építek be. Az irodalom feldolgozás, illetve annak továbbgondolásának eredményeként két szinergiatípust különböztetek meg, amikor az erőforrás-megosztáson (1) keresztül hatékonyságnövekedés realizálható, (2) és kombináláson keresztül új erőforrások, erőforrás-halmazok jönnek létre, melyek az (új)értékteremtés lehetőségét hordozzák magukban. A dolgozat következő pontjaként belátom, hogy a második azaz a tudásmegosztáson alapuló értékteremtő szinergia a többi, alapvetően hatékonyságnövelő szinergiatípussal szemben többlet értéket teremt. Ezen feltevésemet a két szinergiatípus járadék-teremtő képességének meghatározásával, s összevetésével támasztom alá, illetve kitérek ezen járadékok létrejöttének és realizálásának körülményeire. A dolgozat tartalmi részének zárásaként azzal a kérdéssel foglalkozom, hogy az azonosított, nagyobb értékteremtési potenciállal rendelkező szinergia, milyen esetekben jöhet létre és létrejöttének milyen strukturális feltételei lehetnek. 
 
Végül arra a konklúzióra jutok, hogy dinamikus környezeti változások adta kihívásokra, az egyre erősödő versenyben a menedzsereknek: A vállalat határait átlépve sikeres vállalati együttműködéseket kell létrehozniuk, menedzselniük. Az együttműködés alapja egyrészt az irodalomban részletesen tárgyalt hatékonyságnövelés, ugyanakkor az általam kiemelt tudásmegosztás és tudástranszfer is. A tudásmegosztáson és tudástranszferen alapuló értékteremtő szinergia leghatékonyabban akkor valósulhat meg, ha a tudás tacit, speciális és komplex, mely elősegíti az új erőforrások létrehozást, az értékteremtést, s így a hosszú távú versenyelőny alapját jelentheti a jövőben.



